Lephephe le le arotšwe ka dikarolo tše THARO, e lego ya A, ya B le ya C.
Bala dipotšišo ka tlhokomelo gore o se hlahlathe.
Basadi lefaseng la mešomo.
Bafsa ba kgopiša batho ba bagolo ka maitshwaro ao a sa amogelegego.
Tikologo ya geno e hlasetšwe ke meetsefula morago ga dipula tša matlakadibe. Hlaloša dikgato tšeo di tšerwego go lokiša tshenyagalelo le go bušetša bophelo sekeng.
Bokamoso ke bja bafsa ba lehono.
Araba potšišo e TEE go tše nne tše di latelago. Botelele bja karabo ya gago e be mantšu a 120 go iša go a 150 (diteng fela).
Ngwala poledišano gare ga gago le mogwera wa gago mabapi le dithuto tša tlaleletšo tšeo le bego le di tsenetše matšatši a maikhutšo ka moka, eupša mafelelong di se tša le hola ka selo.
Yo mongwe wa baithuti ba mphato wa marematlou o rakilwe sekolong ka ge a hlapaotše yo mongwe wa barutiši. Bjalo ka moetapele wa baithuti, ngwalela hlogo ya sekolo lengwalo o mo kgopelele tshwarelo le go lebeledišiša molato gore a amogelwe gape.
O be o tsenetše polelotherišano ya mošomo wa nakwana wa go bala batho motseng wa geno. Re alele diteng tša polelotherišano yeo.
Dikotsi tša mebileng ke tlhobaboroko nageng ya gešo. Ngwala taodišwana (athikele) ya kgatišobaka o tšweletše maikutlo a gago mabapi le dikotsi tša mebileng tšeo di hlolwago ke baotledi ba go hloka mangwalo a maleba, ba go otlela ba le ka tlase ga kgatelelo ya dinotagi le tirišo ya sellathekeng/selefounu nakong ya ge ba otlela.
Araba potšišo e TEE go tše tharo tše di latelago. Botelele bja karabo ya gago e be mantšu a 80 go iša go a 100.
Ngwala ka gare ga pukutšatši ditiragalo tša letšatši, o tšweletše maikutlo a gago ka se sengwe seo se diragetšego ka dinako tša matšatši a maikhutšo a dikolo.
Hlama taletšo yeo o memago baithuti ba sekolo sa geno go tla go keteka le go laetša bokgabo bja setšo ka Letšatši la Bohwa. Ngwala dintlha ka moka taletšong, o se lebale go laetša mokgwa wa go apara.
Hlama papatšo yeo go yona o rekišago setšweletšwa sa gago. Se lebale go šomiša dinyakwa tša maleba tša papatšo.